Udtalelse om Kommissionens forslag til Rådets direktiv om kvaliteten af badevand (95/C 210/07)

Den 14. juni 1994 besluttede Rådet for Den Europæiske Union at anmode om Regionsudvalgets udtalelse om det ovennævnte emne.

Regionsudvalget vedtog på den 4. plenarforsamling den 27.-28. september 1994, mødet den 28. september 1994, med et flertal af stemmer for, følgende udtalelse, der var udarbejdet af hovedordføreren, Joachim Manuel Vairinhos.

1. Generelle bemærkninger

1.1. Det foreliggende forslag til Rådets direktiv om badevand tager udgangspunkt i en ændring af direktiv 76/160/EØF under hensyntagen til de tidligere ændringer af dette direktiv samt den tekniske og videnskabelige udvikling, der i mellemtiden har fundet sted, med det sigte at beskytte folkesundheden og miljøet.

1.2. Forslaget afviger ikke fra de oprindelige mål, men der foretages en forenkling af direktivet, idet det foreslås kun at anvende de forureningsindikatorer, der er strengt nødvendige i lyset af den aktuelle viden.

1.3. Det erkendes i forslaget, at der er en indbyrdes afhængighed mellem badevandets kvalitet og udviklingen af turisterhvervet i Den Europæiske Union, hvilket er af betydning for styrkelsen af den økonomiske og sociale samhørighed i Fællesskabet.

1.4. Regionsudvalget ser med tilfredshed på styrkelsen af nærhedsprincippet, som defineret i traktaten om Den Europæiske Union, gennem inddragelse af de regionale og lokale myndigheder i vedtagelsen af foranstaltninger til opfyldelse af direktivets mål.

1.5. Regionsudvalget mener imidlertid, at der bør ske en afklaring af, hvilke administrative og juridiske strukturer i de enkelte medlemsstater der er ansvarlige for gennemførelsen, så direktivet kan få større effekt.

1.6. Regionsudvalget henleder endvidere opmærksomheden på nødvendigheden af en korrekt sammenkædning og komplementaritet mellem forskellige interventionsniveauer, særligt med henblik på tilpasningen af miljø- og byplanlægningspolitikkerne, som - når de er forfejlede - i høj grad medvirker til den hastige forringelse af kystområdernes økosystemer.

1.7. Regionsudvalget anerkender nødvendigheden og betydningen af, at alle borgere bliver miljøbevidste; derfor bør der informeres om disse spørgsmål især blandt de unge for at ændre mentaliteten og vanerne.

1.8. Regionsudvalget anerkender betydningen af en planlægning og integreret forvaltning, som tager hensyn til kyststrækningernes bæreevne og forhindrer en tilfældig og usystematisk udnyttelse af terrænet eller forfejlede interventioner, der kan skade miljøets naturlige balance gennem en forøgelse af forureningskilderne.

1.9. Regionsudvalget konstaterer, at det oprindelige direktiv 76/160/EØF har bidraget positivt til forbedringen af badevandets kvalitet, hvilket har haft stor betydning for beskyttelsen af badegæsternes sundhed og miljøet i almindelighed.

1.10. Regionsudvalget noterer med interesse, at kvalitetskravene og -normerne for vand, der benyttes til rekreative formål, forenkles på baggrund af de store fremskridt inden for mikrobiologien og analysemetoderne, uden at dette får følger for de opstillede mål.

1.11. I lyset af indholdet i det foreliggende forslag godkender Regionsudvalget generelt hovedlinjerne heri, og det afgiver positiv udtalelse herom, idet der dog anføres nogle kommentarer, som sigter mod at forbedre badevandsdirektivets anvendelse og effektivitet.

2. Særlige bemærkninger

2.1. Det foreliggende forslag er udarbejdet under henvisning til EF-traktatens artikel 130 R og sigter mod at beskytte og forbedre badevandets kvalitet samt bidrage til beskyttelsen af badegæsternes sundhed. Derfor bør Kommissionen sikre, at der er strenge mekanismer til overvågning af forureningsfaktorer. Regionsudvalget vil gerne henlede Kommissionens opmærksomhed på problemet vedrørende det nye princip om en gradueret badevandskvalitet, som ikke modsvares af en ensartet kontrol. Dette kan føre til konkurrenceforvridning mellem Fællesskabets regioner.

2.2. Selv om det står medlemsstaterne frit for at iværksætte de foranstaltninger, de måtte ønske under hensyntagen til de særlige forhold i de enkelte regioner, når blot de opstillede mål opfyldes, opfordres Kommissionen til at overveje tværgående, fælles foranstaltninger for at imødekomme de forskellige problemer, der kan påvirke aktiviteterne og miljøet ved badestrandene.

2.3. Offentliggørelsen af sammenlignelige data om badevandets kvalitet, så de borgere, der vil udsøge sig et feriemål ved kysten, kan træffe deres valg på et solidt grundlag, er et prisværdigt og i alle henseender fortjenstfuldt, banebrydende initiativ, men det anbefales, at der udarbejdes oplysningsmateriale, som kan bevidstgøre turisterne om en hensynsfuld optræden i disse områder.

2.4. Regionsudvalget foreslår, at fristerne for omsættelsen af kravene i det foreliggende direktiv til de enkelte medlemsstaters nationale ret forlænges, så det kan kombineres med resultaterne af andre allerede gældende direktiver vedrørende dette område.

2.5. Direktivforslaget opfylder målet om en forenkling ved at afskaffe de analyseparametre, som ikke tilføjer nye oplysninger eller ikke er relevante for en rekreativ udnyttelse af vandet samtidig med, at direktivet giver mulighed for at stille korrekte oplysninger til rådighed for badegæsterne.

2.6. Forslaget om fortrinsvis at anvende indikatorer for fækal forurening, der er ansvarlige for forskellige sygdomssymptomer, giver anledning til overvejelser over, hvilke parametre der skal kontrolleres, og hvor repræsentative de er. Kontrollen af fækale streptokokker og E. coli anses for sikre indikatorer for fækal forurening, og analysemetoden til påvisning heraf er effektiv, hurtig og billig. Disse parametre kan således betragtes som grundlæggende for kontrollen af badevandets kvalitet.

2.7. Anvendelsen disse parametre giver dog ikke mulighed for at måle forekomsten af enterovirus i badevandet, og det rejser således spørgsmålet om, hvorledes man bedst kan måle sidstnævnte parameter.

Regionsudvalget er dybt bekymret over, at Kommissionens forslag omfatter et krav om rutinemæssige enterovirus-baserede analyser. Det vil være vanskeligt, både økonomisk og administrativt, for de regionale og lokale myndigheder at imødekomme et sådant krav.

Regionsudvalget opfordrer derfor Kommissionen til at undersøge muligheden for at smidiggøre kravet om sådanne analyser. Regionsudvalget mener, at Kommissionen bør sondere mulighederne for at erstatte denne kostbare analyse med mindre ressourcekrævende analyser.

Som alternativ foreslås det at anvende bakteriofagindikatoren, der er nemmere at måle ved hjælp af hurtige og billigere analysemetoder.

2.8. Endelig peger Regionsudvalget på, at det i artikel 7 bør fastlægges, under hvilke betingelser der skal nedlægges badeforbud.

Regionsudvalget afviser en opdeling af badevand i to kvalitetsklasser. Der er her tale om en vurdering, som går videre end direktivforslaget, der har til formål at beskytte de badende. I direktivforslaget fastlægges grænseværdier til angivelse af, om vandet er uegnet til badning, eller om der kan bades, uden at der består sundhedsfare for badegæsterne. En inddeling af badevand i kvalitetsklasser giver anledning til mangfoldige fortolkninger og manipulationer, som ikke er til gavn for sundhedsbeskyttelsen.

Bruxelles, den 28. september 1994.

Jacques BLANC

Formand for

Regionsudvalget